
Kiitos mökkirannalle, lähimetsille,


luonnonsuojelualueille.


Kiitos kirjoittajaryhmälleni ja kirjastoille.


Runoja pitää annostella


maistella ennen nielaisua,


pakko myös jättää


jotain huomisen jälkiruoaksi.


Jos yksikin osuu


tunne kuin höyhen tuulessa.

Tiirat kaartavat iltatyynen veden yllä.


Iltapalaa, iltapalaa! Kirkuvat.


Ja siellä,


siellä missä rannan leppä ei varjosta,


voi auringon viimeisissä säteissä


nähdä pinnassa hyönteisiä.


Sukellan niiden ali,


mahan täydeltä salista


uimakivi on järveni napa.


Ketunleivistä silmänruokaa:


sileä pinta, pyöreät muodot


suurenmoinen vihreän sävy.


Ketut ehkä arvostavat


kirpeyden lisämausteena


suullista estetiikkaa.


Taivas on liian korkea,


en voi sitä koskettaa.


Puiden latvat piirtyvät


kuin kummalliset sormet


sekoittuvat tummaan, siniseen.


Laiturin ahavoitunut puu selkää vasten


yritän erottaa avaruuden pimeästä.


Vesikirppu viimeistelee keskeneräistä maalaustaan,


luistelee jäättömän veden päällä.


Se on toisinajattelija,


vapaa taiteilija.


Kesäinen järvi


mielikin peilityyni


ilta tuo rauhan


Kissan pehmeät tassut


kokeilevat ensin, varovasti ennen.


Kun keltaiset silmät käyvät viiruiksi


ja kuono painuu maahan,


silloin on enää hetki aikaa.


Pieni sydän läpättää.


Älä jähmety paikoilleen!


Juokse hiirulainen, juokse!


Pääskysen lento on kuin pirskahteleva nauru.


Rönsyilevän ehtiväinen ja aina ilahduttava.


Ne lentävät räystään alta ja alle


– edes ja takaisin –


hoitavat asioita, tärkeitä bisneksiä.


Minulla ei ole kiire,


kulutan päiväni pääskyjä katsellen.


Kallion viivat historiankirjat:


nyt vesi on laskenut vaaksan verran,


kun se on kyynärän matalammalla


evoluutio venyttää vesikirpujen


luistimista rullasukset.


Pienenkin pilven varjo


tuntuu kestävän ikuisuuden,


mutta tuulessa tanssivaa


pihakoivua ei haittaa.


Se ei välitä parrasvaloista.


Renkaat, jotka piirtyvät tyyneen veteen


syntyvät, kun kalat härnäävät lokkeja.


Täällä oon, et saa kiinni!


Kesän suloiset tuoksut,


lempeät, lämpimät,


kuin kaipaavat muistot.


Pirskahtelevat mielensopukoista


kuohuviinin kupliako lienevät.


Vesi haisee elinvoimaiselta, ikivanhalta.


Se on kuin kissan turkki, silkkiä


liukuu sormien välitse


huomaamattoman pehmeästi.


Päiväkorennot piirtävät


siivillään onnen ympyröitä


auringosta humaltuneina.


Pinnan alla kohinaa.


Erotan siitä tarinat, jotka kantavat kauas.


Aallot syleilevät rantakiviä,


suutelevat sileiksi soinnuiksi,


kaislojen suhinassa lemmenlaulu.


Pienistä asioista löydän onnen,


luonnolle suon rakkaudentunnustuksen.


Ole valuvaa vettä


valoa varjoissa, aurinko pilvisenä päivänä.


Lämpö iholla, silkki sileä.


Ota syliin


nurmella niitetyllä, niityllä nukkuvalla.


Nurmilinnun pesäpuussa, piilossa pehmeässä.


Ota salaa, ota nyt.


Kuulen kutsun vesiäänen.


Ole minulle unta


uinuvaa totta, totista kaipuuta.


Kaipaavaa rakkautta


kuikan huutoa yössä.


Mehiläisen surina


ah, hunajaa korville


Orastava rakkaus


taipuva ruohonkorsi


herkkiä kylmälle


pidettävä lähellä


varoen, hellästi.


Lapsena en tuntenut sääliä


poksauttelin menemään


ahventen mätipussit.


Kumisaappaan varteen


kymmenen hopeista suomua.


Ei uskoisi, että vesikirppu on äyriäinen.


Toisaalta uskoisiko sitäkään,


että vain jokin näkymätön


estää ihmistä imeytymästä avaruuteen,


talotkin paalutetaan pysymään paikoillaan.


Savannikissa vaanii kaislikossa


käy askel äänettömin tassuin.


Onni suosii varovaista, sisiliskoa


rannan kolossa


hengitystään pidättävää.


Ääni lämpöinen


heinäsirkan siritys


ilmassa väre


Kun sataa ja paistaa vuorotellen


syntyy silmänräpäyksessä


tuhat uutta itikkaa


infernaalinen maksimi ininää.


Kadonneet ja tuuleen hävinneet pilvet.


Riippuvat illat


koivun riipat


hiljalleen keinuvat.


Laskevan auringon kulta


pysähtyneenä hetkenä,


juuri ennen hiipuvaa valoa


yöttömänä yönä lintujen laulu.

